น้ำมันดิบปิดร่วง ขณะตลาดวิตกสต็อกสหรัฐฯพุ่ง
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (16 ธ.ค.) หลังจากสำนักงานสารสนเทศด้านพลังงานสหรัฐ (EIA) เปิดเผยว่า สต็อกน้ำมันดิบพุ่งขึ้นเกินคาดในรอบสัปดาห์ที่แล้ว และจากรายงานข่าวที่ว่าผู้นำในสภาคองเกรสสหรัฐเห็นพ้องกันที่จะยกเลิกคำสั่งห้ามส่งออกน้ำมันสหรัฐ
17 ธ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนม.ค.ร่วงลง 1.83 ดอลลาร์ หรือ 4.9% ปิด (16 ธ.ค.) ที่ 35.52 ดอลลาร์/บาร์เรล ซึ่งเป็นระดับปิดต่ำสุดนับตั้งแต่เดือนก.พ.2552 ส่วนสัญญาน้ำมันดิบเบรนท์ส่งมอบเดือนม.ค.ลดลง 1.26 ดอลลาร์ หรือ 3.3% ปิดที่ 37.19 ดอลลาร์/บาร์เรล
สัญญาน้ำมันดิบร่วงลงหลังจาก EIA รายงานว่า สต็อกน้ำมันดิบของสหรัฐในรอบสัปดาห์ที่สิ้นสุดวันที่ 11 ธ.ค.พุ่งขึ้น 4.8 ล้านบาร์เรล สู่ระดับ 490.7 ล้านบาร์เรล สวนทางนักวิเคราะห์ที่คาดว่าจะลดลง 1.4 ล้านบาร์เรล ขณะที่สต็อกน้ำมันดิบที่เมืองคุชชิง รัฐโอกลาโฮมา ซึ่งเป็นจุดส่งมอบสัญญาน้ำมันดิบ เพิ่มขึ้น 600,000 ล้านบาร์เรล สู่ระดับ 60.06 ล้านบาร์เรล
ส่วนปริมาณการผลิตน้ำมันดิบในรอบสัปดาห์ดังกล่าวเพิ่มขึ้น 12,000 บาร์เรล/วัน สู่ระดับ 9.176 ล้านบาร์เรล/วัน การเปิดเผยตัวเลขสต็อกน้ำมันสหรัฐของ EIA สอดคล้องกับการรายงานของสถาบันปิโตรเลียมอเมริกัน (API) ที่ระบุว่า สต็อกน้ำมันดิบของสหรัฐพุ่งขึ้นเกินคาด 2.3 ล้านบาร์เรลในสัปดาห์ที่แล้ว
นอกจากนี้ สัญญาน้ำมันดิบยังได้รับแรงกดดันจากรายงานที่ว่า ผู้นำในสภาคองเกรสสหรัฐเห็นพ้องกันในวันนี้ที่จะให้มีการยกเลิกคำสั่งห้ามส่งออกน้ำมันสหรัฐ หลังมีการบังคับใช้มานาน 40 ปี ทั้งนี้ การยกเลิกคำสั่งห้ามดังกล่าวจะทำให้มีตลาดเพิ่มขึ้นจากการส่งออกต่างประเทศ หลังจากที่ผ่านมาต้องพึ่งพารายได้จากการใช้น้ำมันของชาวสหรัฐ